দুর্যোগ কাটিয়ে সেজে উঠছে পাহাড়, ডুয়ার্স! উত্তরবঙ্গে এখন কী অবস্থা?

ওয়েব ডেস্ক: টানা বৃষ্টি, ভূমিধস আর নদীর জলোচ্ছ্বাস— গত সপ্তাহে প্রকৃতির তাণ্ডবে কেঁপে উঠেছিল উত্তরবঙ্গ (North Bengal Flood)। ডুয়ার্স (Dooars) থেকে শুরু করে পাহাড়, বিপর্যস্ত হয়েছিল জেলার পর জেলা। বন্ধ হয়ে গিয়েছিল যোগাযোগ ব্যবস্থা, বিদ্যুৎ পরিষেবা, এমনকি মোবাইল নেটওয়ার্কও অচল হয়ে পড়েছিল। দুর্যোগের সেই দিনগুলিতে আটকে পড়েছিলেন বহু দেশি-বিদেশি পর্যটক। হোটেল, রিসর্ট, হোমস্টে, সব যেন স্তব্ধ হয়ে গিয়েছিল এক গভীর নীরবতায়। থেমে গিয়েছিল উত্তরবঙ্গের পর্যটনের (Tourism) চাকা।

তবে এখন দৃশ্যপট বদলাচ্ছে। ধীরে ধীরে ঘুরে দাঁড়াচ্ছে ডুয়ার্স ও পাহাড়ের পর্যটন শিল্প। পুজোর ব্যস্ততা কাটিয়ে সামনের শীতের মরশুমকে সামনে রেখে নতুন করে প্রাণ পাচ্ছে পর্যটন ব্যবসা। চলছে পরিষ্কার-পরিচ্ছন্নতা, নতুন বুকিং নেওয়া। নতুনভাবে অতিথি-অভ্যর্থনার সাজে সেজে উঠছে পাহাড়।

আরও পড়ুন: কাটছে দুর্যোগের মেঘ! আগামী সপ্তাহেই রাজ্য থেকে বিদায় নেবে বর্ষা?

লাটাগুড়ি, সামসিং, মূর্তি, ঝালঙ, বিন্দু, লাভা, রিশপ, কালিম্পং — ডুয়ার্সের এই জনপ্রিয় পর্যটন কেন্দ্রগুলিতে ইতিমধ্যেই পর্যটকদের আনাগোনা শুরু হয়েছে। অন্যদিকে দার্জিলিং, কালিম্পং ও কার্শিয়াঙের পাহাড়ি শহরগুলোতেও হোমস্টে ও রিসর্টগুলো খুলে গিয়েছে নতুন করে। স্থানীয় পর্যটন ব্যবসায়ীদের মুখেও ফুটেছে হাসি। কারণ পর্যটকরাই তাঁদের সবচেয়ে বড় ভরসা।

জেলা প্রশাসনের পক্ষ থেকেও দ্রুত ক্ষতিপূরণের কাজ শুরু হয়েছে। ধসে ক্ষতিগ্রস্ত রাস্তা ও সেতু মেরামতির পাশাপাশি পর্যটন পরিকাঠামো পুনর্গঠনে জোর দেওয়া হচ্ছে। দুর্যোগের ক্ষতচিহ্ন এখনও মুছে যায়নি, তবুও নতুন আশার আলোয় জেগে উঠছে ডুয়ার্স ও পাহাড়। প্রকৃতির কোলে আবারও ফিরে আসছে প্রাণ। উত্তরবঙ্গের মানুষের মনে এখন একটাই চাহিদা- ফের ভরে উঠুক পাহাড়-ডুয়ার্স, ফিরে আসুক পর্যটনের দিন।